Antallet af slagtede grise i Tican faldt imidlertid med 1,3 procent til lidt over 3,4 millioner styk i forhold til året før. Dette fald i slagtningerne er betydeligt lavere end for Danmark som helhed, hvor produktionen af slagtegrise faldt med næsten 9 procent i forhold til året før. Dette lavere fald skyldes blandt andet, at Tican har tegnet kontrakt med flere nye leverandører. Regnskabsåret 2019 har - på grund af udbredelse af afrikansk svinepest i specielt Kina med store fald i verdens forsyning af grisekød - resulteret i store prisstigninger. Prisen på grisekød steg således med 27 procent i forhold til året før. Som følge af de højere priser på grisekød steg omsætningen med omkring 18,5 procent til 7,8 mia.kr. Virksomhedens resultat er samtidig blevet forbedret i forhold til året før. Driftsresultatet i de danske selskaber blev på 143,8 mio. kr, hvilket er efter, der er udbetalt 318 mio. kr i tillæg til den ugentlige noteringspris til griseproducenterne, svarende til 105 øre pr kilo. Det samlede resultat før skat for hele Tican koncernen blev på 208,1 mio. kr. I dette resultat er også resultatet fra datterselskaber i England. - Vi er lykkedes med at udvikle virksomheden mod en fortsat styrkelse af vores konkurrenceevne og sikring af gode driftsresultater, siger administrerende direktør Niels Jørgen Villesen og tilføjer: - Vores dygtige medarbejdere bidrager i høj grad til denne udvikling, og vi oplever samtidig stor opbakning og tillid fra landmændene, der leverer råvaren.

Referat:
Slagteriet Tican i Thisted har fortsat den resultatmæssige fremgang i 2019, hvor virksomhedens integration og tilpasning til Tönnies koncernen igen har vist sig succesfuld. Det viser årsregnskabet for 2019, der af virksomheden selv betegnes som solidt og tilfredsstillende. 